**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 10.03. - 14.03.2025 г.**

**10 МАРТ 2025 г.**

**Наказателно дело от общ характер №320/2023 година – 10:30 часа**

На 10.03.2025 година, състав на Плевенски окръжен съд ще разгледа наказателно дело №320/2023 година, образувано срещу четирима подсъдими с инициали **Д.Д.А., А.Х.М., Н.Л.С.** и **М.И.Я**.

Четиримата са с повдигнати обвинения за това, че са участвали в организирана престъпна група, с цел извършване на престъпления в страната, като групата е въоръжена и е създадена с користна цел - получаване на доходи от престъпна дейност и извършване на престъпления по чл.198 и чл.199 от НК (грабежи).

За съдебното заседание са призовани за разпит свидетели.

**Наказателно дело от общ характер №144/2025 година – 15:00 часа**

На 10.03.2025 година, състав на Плевенски окръжен съд ще разгледа наказателно дело №144/2025 година, образувано срещу подсъдим с инициали В.А.Д., роден 2003 година, от град Славяново. Същият е обвинен в това, че

На 7 август 2024 година в магазин за плодове и зеленчуци в град Плевен, прокарал в обръщение подправен паричен знак - банкнота с номинал 100 лева.

Подсъдимият е с чисто съдебно, но с лоши характеристични данни.

Съдебното заседание е насрочено като разпоредително.

**11 МАРТ 2025 г.**

**Наказателно дело от общ характер №627/2024 година – 10:00 часа**

**при закрити врати**

На 11.03.2025 година, ще се проведе поредното съдебно заседание по наказателно дело №627/2024 година, образувано на основание обвинителен акт на Окръжна прокуратура Плевен, срещу **Ж.М.Л.**, родена 2008 година (непълнолетна) от село Г.Д., обвинена в това, че

направила опит да убие майка си, чрез намушкване с нож в областта на гърдите. Случката е от 16 април 2024 година, когато между двете избухва семеен скандал в дома им.

**Наказателно дело от общ характер №79/2025 година – 13:00 часа**

На 11.03.2025 година, състав на Плевенски окръжен съд ще разгледа наказателно дело №79/2025 година, образувано на основание обвинителен акт на Окръжна прокуратура Плевен, срещу **П.Г.Д**, от град Плевен, обвинен в това, че

В периода месец юни 2020 - месец февруари 2021 година, в качеството му на длъжностно лице, умишлено извършил последователни правни и фактически действия, като нарушил служебните си задължения - престъпление по чл.282, ал.2, пр.2, вр. с ал.1 от НК, за което е предвидено наказание лишаване от свобода от една до осем години.

**12 МАРТ 2025 г.**

**Наказателно дело от общ характер №106/2024 година – 11:00 часа**

На 12.03.2025 година, състав на Плевенски окръжен съд ще разгледа наказателно дело №106/2024 година, образувано на основание обвинителен акт на Окръжна прокуратура Плевен, срещу четирима подсъдими с инициали **Ч.С.Ч., И.Т.Х, М.Д.А.** и **Р.О.М.**. На четиримата са повдигнати различни обвинения.

**Ч.С.Ч.** и **И.Т.Х.** са обвинени в това, че на 19 юли 2018 година, в град Тръстеник, обл.Плевен, в качеството им на длъжностни лица, съответно младши автоконтрольор и старши полицай, в съучастие помежду си и с подсъдимия **М.Д.А.**, не са изпълнили служебните си задължения при установяване на нарушение. Нарушението е извършено от подсъдимия **Р.О.М.**, който управлявал товарен автомобил без съответното свидетелство, в едногодишния срок от наказанието му за същото деяние, за което е предвидена санкция прекратяване на регистрацията на пътното превозно средство и отнемане на регистрационните му табели, което двамата обвиняеми не направили, като така спомогнали и **Р.О.М.** да избегне наказателно преследване за извършеното от него. Освен това, съставили акт за установяване на административно нарушение с невярно съдържание, като вписали, че друг е управлявал товарния автомобил, а не фактически установения при проверката водач **Р.О.М.**

На подсъдимия **М.Д.А.** са повдигнати обвинения във връзка с това, че като подбудител и помагач склонил обвиняемите **Ч.С.Ч.** и **И.Т.Х.** да извършат гореописаните престъпления, с цел да набави за себе си облага - да продължи да използва товарния автомобил в осъществяваната от него търговска дейност.

На четвъртия подсъдим с инициали **Р.О.М.** е повдигнато едно обвинение за управление на моторно превозно средство без да е правоспособен водач, в едногодишния срок от наказанието му за такова деяние.

**Наказателно дело от общ характер №1/2025 година – 11:00 часа**

На 12.03.2025 година, състав на Плевенски окръжен съд ще разгледа наказателно дело №1/2025 година, образувано срещу М.С.С., роден 1994 година, от село Мечка, обл.Плевен, осъждан, обвинен в това, че

През месец май 2024 година, използвал чужда дебитна карта и извършил тегления на обща стойност 3000 лева. Подсъдимият е племенник на пострадалия. С дебитната карта се сдобил, тъй като пострадалият, без да разбере, я изпуснал на задната седалка на автомобила му, заедно с листче с написания ПИН код.

**14 МАРТ 2025 г.**

**Наказателно дело от общ характер №786/2024 година – 10:00 часа**

На 14.03.2025 година, състав на Плевенски окръжен съд ще разгледа наказателно дело №786/2024 година, образувано срещу **С.С.И.**, роден 1985 година, обвинен в това, че

На 6 май 2024 година, в град Койнаре опитал умишлено да умъртви мъж с инициали И.Г.Т., като му нанесъл две прободни рани отпред и отзад в гръдната област, с кухненски нож. Деянието е извършено след употреба на алкохол и причината за него е ревност. Пострадалият е спасен благодарение на спешната гръдна операция, която му е направена в град Плевен.

Подсъдимият е с чисто съдебно минало, но е с лоши характеристични данни.

**Връзки с обществеността 7 март 2025 г.**

**e-mail:** **os\_press@abv.bg**